《过相城为沈陶庵和天全翁赏菊之作》
明代·吴宽

菊花开日是重阳，坡翁妙语不可当。我云但得花之趣，何必秋来菊有黄。

神仙中人寿且康，老年见客才下堂。幅巾飘飘映华发，导我直过东篱傍。

庵居春风定先到，已见菊苗三寸长。浩歌渊明饮酒章，悠然依旧虞山苍。

素琴无弦旧有例，当春赏菊嗟何妨。封题一笑报苏子，为我转致陶柴桑。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。